Document ID: 32008D0358

KOMISJONI OTSUS,
25. aprill 2008,
millega muudetakse otsust 2005/380/EÜ, millega luuakse ettevõtete üldjuhtimise ja äriühinguõiguse valitsusväline ekspertrühm
(2008/358/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
ning arvestades järgmist:
(1)
Otsusega 2005/380/EÜ on loodud ettevõtete üldjuhtimise ja äriühinguõiguse valitsusväline ekspertrühm, mis on organ, kes analüüsib ja arutab ettevõtete üldjuhtimise ja äriühinguõiguse küsimusi ja annab nende kohta komisjonile nõu. Otsust 2005/380/EÜ kohaldatakse kuni 27. aprillini 2008.
(2)
Rühma antud eksperdiabi on olnud kasulik, eelkõige seoses komisjoni käimasolevate algatustega äriühinguõiguse ja ettevõtete üldjuhtimise valdkonnas, nt Euroopa osaühingu põhikiri ning komisjoni 2008. aasta õigusloome- ja tööprogrammiga (1) ettenähtud äriühinguõiguse lihtsustamine, aga ka kehtivate õigusaktide kohaldamise hindamisel äriühinguõiguse ja ettevõtete üldjuhtimise valdkonnas. Järjepidevuse huvides ja selleks, et aidata kaasa nimetatud algatuste edukale lõpuleviimisele, tuleks rühma volitusi pikendada 2009. aasta juunini.
(3)
Oluline on tagada, et rühma liikmed annaksid objektiivset eksperdiabi.
(4)
Ekspertrühma liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. (2)
(5)
Seepärast tuleks otsust 2005/380/EÜ vastavalt muuta,
ON TEINUD JÄRGMISE OTSUSE:
Ainus artikkel
Otsust 2005/380/EÜ muudetakse järgmiselt:
1)
artiklisse 3 lisatakse järgmine lõik:
„Liikmed kirjutavad igal aastal alla kohustusele tegutseda lähtuvalt avalikest huvidest ning avaldusele erapooletust kahjustada võivate huvide puudumise või olemasolu kohta.”;
2)
artiklisse 5 lisatakse järgmine lõik:
„Liikmete nimede kogumisel, töötlemisel ja avaldamisel lähtutakse Euroopa Parlamendi ja nõukogu määrusest (EÜ) nr 45/2001. (3)
3)
artikkel 9 asendatakse järgmisega:
„Käesolevat otsust kohaldatakse 30. juunini 2009.”.
Brüssel, 25. aprill 2008

Labels: 4
9
15